b'\n_START_ARTICLE_\nBiserica de lemn din Hidi\xc8\x99elu de Jos\n_START_PARAGRAPH_\nBiserica de lemn din Hidi\xc8\x99elu de Jos se afl\xc4\x83 \xc3\xaen localitatea omonim\xc4\x83 din jude\xc8\x9bul Bihor \xc8\x99i a fost construit\xc4\x83 \xc3\xaen anul 1730. Biserica se afl\xc4\x83 pe noua list\xc4\x83 a monumentelor istorice sub codul LMI: BH-II-m-A-01158. Are hramul "Sfin\xc8\x9bii Arhangheli Mihail \xc8\x99i Gavriil".\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica ortodox\xc4\x83 din localitatea Hidi\xc8\x99elu de Jos a fost construit\xc4\x83 \xc3\xaen anul 1676 de me\xc8\x99teri necunoscu\xc8\x9bi, probabil localnici. Singurele inscrip\xc8\x9bii care ne ajut\xc4\x83 la datarea monumentului sunt cele legate de anii pict\xc4\x83rii u\xc8\x99ilor de la altar. Pe u\xc8\x99a diaconeasc\xc4\x83, Sf\xc3\xa2ntul Ioan Zlataust, se afl\xc4\x83 trecut, cu cifre chirilice \xc8\x99i arabe, anul 1778. Pe cealalt\xc4\x83 u\xc8\x99\xc4\x83, Sf\xc3\xa2ntul Vasile, cu inscrip\xc8\x9bia c\xc4\x83 \xe2\x80\x9es-a f\xc4\x83cut \xc3\xaen casa fam. Birta Simion \xc8\x99i \xc3\xaen veci s\xc4\x83-i fie poman\xc4\x83 lui\xe2\x80\x9d. Probabil \xc3\xaenainte vreme biserica a avut \xc8\x99i pere\xc8\x9bii picta\xc8\x9bi, numai c\xc4\x83 acea pictur\xc4\x83 s-a distrus cu timpul, r\xc4\x83m\xc3\xa2n\xc3\xa2nd la momentul dat iconostasul, pictat pe p\xc3\xa2nz\xc4\x83 maruflat\xc4\x83, inferioar\xc4\x83 sub aspect calitativ celei de pe u\xc8\x99ile altarului. Sub tema r\xc4\x83stignirii sunt zugr\xc4\x83vi\xc8\x9bi pe aceea\xc8\x99i p\xc3\xa2nz\xc4\x83 cei 12 apostoli, \xc3\xaen mijloc Isus \xc3\xaenv\xc4\x83\xc8\x9b\xc4\x83torul. Lucr\xc4\x83rile de restaurare au \xc3\xaenceput \xc3\xaen toamna anului 1981, odat\xc4\x83 cu numirea Pr. Roman Bereteu. Biserica a fost preluat\xc4\x83 \xc3\xaentr\xe2\x80\x93o stare avansat\xc4\x83 de degradare, m\xc4\x83rturie st\xc3\xa2nd crucile vechi din cimitirul bisericii, necesit\xc3\xa2nd de urgen\xc8\x9b\xc4\x83 repara\xc8\x9bii capitale, fapt pentru care s-a cerut acordul credincio\xc8\x99ilor, care au aprobat \xc3\xaen unanimitate, de\xc8\x99i ar fi dorit ini\xc8\x9bial s\xc4\x83 ridice o biseric\xc4\x83 nou\xc4\x83 din zid. La insisten\xc8\x9bele preotului, care a \xc8\x9binut mult s\xc4\x83 nu fie l\xc4\x83sat\xc4\x83 aceast\xc4\x83 biseric\xc4\x83 \xc3\xaen paragin\xc4\x83, s-a trecut la \xc3\xaentocmirea documenta\xc8\x9biei necesare. Lucr\xc4\x83rile au pornit \xc3\xaen perioada imediat urm\xc4\x83toare prin procurarea de materiale, angajarea a paisprezece me\xc8\x99teri maramure\xc8\x99eni, din localitatea Moisei, av\xc3\xa2nd coordonator de lucr\xc4\x83ri pe Tomoioag\xc4\x83 Vasile. Materialul lemnos, inclusiv \xc8\x99indrila, a fost adus din Maramure\xc8\x99 cu vagoanele p\xc3\xa2n\xc4\x83 la sta\xc8\x9bia CFR Mierl\xc4\x83u, urm\xc3\xa2nd a fi transportat\xc4\x83 cu c\xc4\x83ru\xc8\x9bele s\xc4\x83tenilor p\xc3\xa2n\xc4\x83 \xc3\xaen prejma bisericii. \xc3\x8en ceea ce prive\xc8\x99te piatra, aceasta a fost adus\xc4\x83 din localitatea Pietroasa, jud. Bihor. La restaurarea bisericii s-a \xc8\x9binut cont s\xc4\x83 nu se abat\xc4\x83 de la forma \xc8\x99i structura ei ini\xc8\x9bial\xc4\x83. Odat\xc4\x83 cu terminarea lucr\xc4\x83rilor, lucr\xc4\x83ri care au durat ani la r\xc3\xa2nd, prin prezen\xc8\x9ba speciali\xc8\x99tilor de la Ministerul Culturii \xc8\x99i Cultelor, biserica a fost declarat\xc4\x83 monument istoric. Dup\xc4\x83 finalizarea lucr\xc4\x83rilor de restaurare, l\xc4\x83ca\xc8\x99ul de cult a fost sfin\xc8\x9bit \xc3\xaen anul Domnului 1993, ziua 18 septembrie de c\xc4\x83tre P.B.Dr. Ioan Mih\xc4\x83l\xc8\x9ban, Episcopul Oradiei, al\xc4\x83turi de un sobor de preo\xc8\x9bi \xc3\xaen num\xc4\x83r de 24, c\xc3\xa2nd preacucernicul Pr. Roman Bereteu a fost ridicat la rangul de iconom stavofor. V\xc4\x83z\xc3\xa2nd frumuse\xc8\x9bea a\xc8\x99ez\xc4\x83m\xc3\xa2ntului bisericii, care este situat\xc4\x83 pe o colin\xc4\x83 asemenea Golgotei, s-a trecut la \xc3\xaemprejmuirea ei cu soclu din piatr\xc4\x83 cioplit\xc4\x83 \xc8\x99i lemn din esen\xc8\x9b\xc4\x83 tare, lucrare executat\xc4\x83 de me\xc8\x99teri din Moisei, Tg. L\xc4\x83pu\xc8\x99 \xc8\x99i Bor\xc8\x99a, jud. Maramure\xc8\x99. Iluminatul interior \xc8\x99i exterior a fost f\xc4\x83cut \xc3\xaen aceea\xc8\x99i perioad\xc4\x83. Intrarea \xc3\xaen curtea bisericii se face printr-o poart\xc4\x83 sculptat\xc4\x83, material care a fost donat prin grija familiei Popovici Valer (localnic p\xc4\x83durar) \xc8\x99i a colectivului de la Ocolul Silvic Oradea. Pe frontispiciul por\xc8\x9bii st\xc4\x83 \xc3\xaenscris textul biblic: \xe2\x80\x9eDescal\xc8\x9b\xc4\x83 picioarele tale c\xc4\x83ci locul pe care calci este loc sf\xc3\xa2nt\xe2\x80\x9d. De o parte \xc8\x99i de alta sunt sculptate scene istorice \xc8\x99i biblice. Terenul pe care au fost amenajate cele dou\xc4\x83 terase, situate \xc3\xaenspre r\xc4\x83s\xc4\x83rit \xc8\x99i apus, a fost donat de fam. Mateia\xc8\x99 Tudor. Lucrarea a fost executat\xc4\x83 din piatr\xc4\x83 \xc8\x99i material lemnos tare, finalizat\xc4\x83 prin efortul \xc8\x99i sus\xc8\x9binerea Pr. Roman Bereteu, \xc3\xaempreun\xc4\x83 cu enoria\xc8\x99ii parohiei. Odat\xc4\x83 \xc3\xaemprejmuit locul, s-a trecut imediat la amenajarea unui alt cimitir, situat \xc3\xaen imediata apropiere a bisericii, cu o suprafa\xc8\x9b\xc4\x83 de 0,8 ha, \xc3\xaemprejmuirea f\xc4\x83c\xc3\xa2ndu-se cu s\xc3\xa2rm\xc4\x83. Dup\xc4\x83 finalizarea lucr\xc4\x83rilor exterioare, biserica a necesitat \xc8\x99i lucr\xc4\x83ri interioare, \xc3\xaensemn\xc3\xa2nd amenajarea altarului, naosului \xc8\x99i pronaosului; s-a \xc3\xaempodobit cu icoane vechi, obiecte de cult \xc8\x99i toate cele necesare. Cele trei strane au fost executate de Bung\xc4\x83u Ioan (localnic t\xc3\xa2mplar), cu aportul binef\xc4\x83c\xc4\x83torilor. Biserica este prev\xc4\x83zut\xc4\x83 cu \xc3\xaenc\xc4\x83lzire central\xc4\x83 \xc8\x99i instala\xc8\x9bii de aer condi\xc8\x9bionat, lucrare executat\xc4\x83 \xc3\xaen perioad\xc4\x83 2004-2005._NEWLINE_\xc3\x8en biserica noastr\xc4\x83 se fac zilnic slujbe \xc8\x99i este frecventat\xc4\x83 de un num\xc4\x83r mare de credincio\xc8\x99i, din localitate \xc8\x99i \xc3\xaemprejurimi, chema\xc8\x9bi de cuvintele lui Isus Hristos: \xe2\x80\x9eVeni\xc8\x9bi la Mine to\xc8\x9bi cei osteni\xc8\x9bi \xc8\x99i \xc3\xaempov\xc4\x83ra\xc8\x9bi \xc8\x99i Eu v\xc4\x83 voi m\xc4\x83ng\xc3\xa2ia pe voi\xe2\x80\x9d.'